| **Spyros Skouras** |
| --- |
|  |
| Gimė | 1893 m. kovo 28 d.Skurochoris, Graikija Graikija |
| Mirė | 1971 m. rugpjūčio 16 d. (78 metai)Mamaronekas, Jungtinės Amerikos Valstijos JAV |
| Vaikai | 5 |
|  |
| Veikla | kino kompanijų vadovas |

**Spyras Panajotis Skuras** (gr. Σπύρος Παναγιώτης Σκούρας = *Spyros Panagiotis Skouras*, 1893 m. kovo 28 d. Skurochorio k. Graikija – 1971 m. rugpjūčio 16 d. Mamaroneko k. Niujorko valstija, JAV) – graikų kilmės amerikiečių kino kompanijų vadovas, kurio veikla 20 metų lėmė kino bendrovės „20th Century Fox" likimą.

Biografija
----------

### Ankstyvieji metai

S. Skuras gimė 10-ies vaikų šeimoje Skurochorio kaime vakariniame Peloponeso pakraštyje. Jo tėvas buvo avių piemuo. Iki 13-os metų mokėsi teologijos, kad taptų dvasininku, vėliau Patrų uoste dirbo pasiuntiniu ir mokėsi anglų kalbos bei buhalterinės apskaitos. 1910 m. S. Skuras išvyko į Ameriką ieškoti geresnių galimybių, kur jau dvejus metus gyveno brolis Konstantinas (Čarlzas) Skuras (*Konstantinos Skouras*, 1889–1954), o po kelių mėnesių prie jų prisidėjo brolis Georgijas (Džordžas) Skuras (*Georgios Skouras*, 1896–1964). JAV kino pramonėje vėliau broliai ėjo vadovaujančias pareigas, o S. Skuras buvo jų viršininkas. Sent Luise S. Skuras lankė vakarinę mokyklą, toliau mokydamasis anglų kalbos, buhalterinės apskaitos, elementarių verslo operacijų tvarkymo metodų ir teisės. Norėdamas užsidirbti pragyvenimui, „Planter" viešbutyje Sent Luise jis dirbo tarnautoju, po darbo išnešiodavo laikraščius ir dirbo daug kitų pagalbinių darbų. Po kurio laiko trys broliai sutaupė 3500 dolerių ir su dviem kitais graikais nusipirko nuskurdusį pigų kino teatrą, kurį sutvarkę pavadino „Olympia". Ilgainiui broliai Skurai ne tik atnešė pelną verslo partneriams, bet ir supirko beveik visus Sent Luiso kino teatrus. 1926 m. broliams Skurams priklausė 37 kino teatrai, kuriuos 1929 m. jie pardavė Holivudo kompanijai „Warner Bros." 1929 m. broliai Vorneriai (*Warners*) S. Skurą pasamdė dirbti jų kino teatrų tinklo generaliniu direktoriumi. Kiek vėliau, 1930–1932 m. S. Skuras perėjo dirbti į „Paramount Pictures", kur savo ruožtu dirbo jų kino teatrų tinklo valdytoju.

### „20th Century Fox" prezidentas

1932 m. broliai Skurai ėmė vadovauti daugiau kaip 500 kino teatrų turinčiam „Fox Film" tinklui Vakarų pakrantėje (angl. *Fox West Coast Theatres*). 1933 m. šis kino teatrų tinklas bankrutavo ir už 17 mln. dolerių buvo parduotas korporacijai „The National Theatres", kuriai vadovavo Konstantinas Skuras. Jis su broliais Georgiju ir Spyru šį teatrų tinklą išsaugojo. 1935 m. S. Skuras inicijavo kino kompanijos „Fox" ir varžovų bendrovės „20th Century Pictures" susiliejimą, tokiu būdu buvo sukurta nauja kino pramonės milžinė „20th Century Fox". Po 7-erių metų S. Skuras pasiekė savo ir tapo kino kompanijos „20th Century Fox" prezidentu. Prie jo prisidėjo kino veteranas, talentingas prodiuseris Derilas Zanukas, pradėjęs eiti vykdomojo prodiuserio pareigas. Bent dešimt metų, iki 6-ojo dešimtmečio pirmos pusės, Skuro–Zanuko era buvo labai sėkminga ir kino teatrai nešė didelį pelną.

Tačiau ilgą laiką po Antrojo pasaulinio karo S. Skuras vengė pripažinti, kad televizija yra stipri kino teatrų varžovė, tam priešinosi reklaminiu šūkiu „Filmai geresni nei bet kada" ir pradėjo taikyti plačiaekranio kino sistemą „CinemaScope". Tuo metu broliai Skurai dar buvo labai galingi: jie valdė ne tik „20th Century Fox", bet ir „The National Theaters", „Fox West Coast Theaters", „United Artists Theaters", „Skouras Theaters", „Magna Corp." bei „Todd-AO".

7-ojo dešimtmečio pradžioje S. Skuras padarė klaidą statydamas daug milijonų kainavusį epinį filmą „Kleopatra", nes praėjusių dešimtmečių klasikinio monumentalaus kino era buvo jau seniai pasibaigusi, ir už šią klaidą ir jis, ir D. Zanukas sumokėjo savo postais. Baigiant statyti filmą, kai išlaidos ėmė darytis nebevaldomos, S. Skuras 1962 m. birželio 27 d. buvo atleistas iš pareigų. Vėlesniu laikotarpiu jis dirbo „20th Century Fox" Direktorių tarybos pirmininku, o Derilas Zanukas, pagrindinis asmuo, atsakingas už „Kleopatros" bankrotą, į kompanijos prezidento kėdę pasodino savo sūnų Ričardą Zanuką.

7-ojo dešimtmečio pradžioje Los Andžele aplink kino kompaniją S. Skuras pradėjo kurti Senturi Sičio (angl. *Century City*) rajoną. 1969 m. kovo 31 d. S. Skuras atsistatydino iš pareigų „20th Century Fox" valdyboje ir likusius dvejus gyvenimo metus paskyrė įvairioms kitoms verslo investicijoms, tarp jų savo laivybos linijai „Prudential Lines".

### Asmeninis gyvenimas, šeima

Nuo 1920 m. buvo vedęs Sarulą Brulją (*Saroula Bruiglia*), juodu susilaukė 5-ių vaikų, S. Skuras turėjo 14 vaikaičių. Sulaukęs 78-erių, S. Skuras mirė nuo širdies smūgio 1971 m. rugpjūčio 16 d. Mamaroneko kaime, Niujorko valstijoje. Palaidotas maždaug už 40 km į šiaurę nuo Niujorko įrengtose Dangaus vartų kapinėse.

S. Skuro palikuonys irgi dirbo arba dirba kino ir televizijos versle: vyresnysis sūnus Spyras Solonas Skuras (*Spyros Solon Skouras*, 1923–2013) savo karjeros pradžioje Niujorke vadovavo teatrų korporacijai „Skouras Theatre Corporation", o jaunesnysis sūnus Plato A. Skuras (*Plato A. Skouras*, 1930–2004) pas tėvą dirbo kino prodiuseriu. S. Skuro vaikaitis Čarlzas P. Skuras III (*Charles P. Skouras III*) dirba kino ir televizijos vadybininku. Jo proanūkė Marielė Skuras (*Marielle Skouras*) yra televizijos laidų prodiuserė ir populiaraus realybės šou „Beverly Hills Pawn" sumanytoja.

Išnašos
-------

1. 1 2 3 4  „Spyros P. Skouras Dies at Age of 78". The New York Times. 1971-08-17. Suarchyvuota iš originalo 2018-05-22. Nuoroda tikrinta 2023-03-26.
2. ↑  „Charles P. Skouras". Find a Grave. Suarchyvuota iš originalo 2016-03-24. Nuoroda tikrinta 2023-03-26.
3. ↑  Peter Moskos, Charles Moskos. „Greek Americans: Struggle and Success". Suarchyvuota iš originalo 2017-02-01. Nuoroda tikrinta 2023-03-26.
4. 1 2 3  Yannicos, Trina (2008-07-09). „Greek movie moguls: The Skouras Brothers". Greek Reporter. Suarchyvuota iš originalo 2017-01-31. Nuoroda tikrinta 2023-03-26.
5. ↑  „Ο βοσκός από το Σκουροχώρι Ηλείας που έγινε το αφεντικό του Χόλιγουντ και κέρδισε τον θαυμασμό του Ωνάση. Ο θρυλικός Σπύρος Σκούρας που «τα έβαλε με τα σκυλόψαρα του ωκεανού» και νίκησε" (graikų). Μηχανή του Χρόνου. 2016-08-15. Suarchyvuotas originalas 2017-01-31. Nuoroda tikrinta 2023-03-26. `{{cite web}}`: Nežinomas parametras `|deadlink=` ignoruotas (`|url-status=` suggested) (pagalba)
6. ↑  „Skouras (Spyros P.) papers". *oac.cdlib.org*. Nuoroda tikrinta 2023-03-26.
7. 1 2  „Spyros Panagiotis Skouras". *findagrave.com*. Nuoroda tikrinta 2023-03-26.
8. ↑  „The Greek behind 20th Century Fox". *alatismeni-theitsa.tumblr.com*. Nuoroda tikrinta 2023-03-26.
9. ↑  „The Colossal Optimist. Spyros Panagiotis Skouras". The New York Times, 1962-06-28. Nuoroda tikrinta 2023-06-26.
10. ↑  „Richard D. Zanuck". *walkoffame.com*. Nuoroda tikrinta 2023-03-26.
11. ↑  „Spyros P. Skouras (1893–1971)". *web.stanford.edu*. Nuoroda tikrinta 2023-03-26.
12. ↑  „Spyros P. Skouras, One of the most Prominent Greek-Americans in US History". *thenationalherald.com*. 2017-02-21. Nuoroda tikrinta 2023-03-26.
13. ↑  „Spyros S. Skouras, onetime exhibition exec, dies at 89". *variety.com*. 2013-01-23. Nuoroda tikrinta 2023-03-26.
14. ↑  „Plato A. Skouras". iMDB. Suarchyvuota iš originalo 2017-02-16. Nuoroda tikrinta 2023-03-26.
15. ↑  „Charles Skouras III". IMDb.
16. ↑  „Charles Skouras III". Hollywood.com. Suarchyvuota iš originalo 2017-01-31. Nuoroda tikrinta 2023-03-26.
17. ↑  „Marielle Skouras". IMDb. Suarchyvuota iš originalo 2017-02-19. Nuoroda tikrinta 2023-03-26.